b"\n_START_ARTICLE_\nFira de la Girella\n_START_SECTION_\nOrigen\n_START_PARAGRAPH_\nEl seu origen \xc3\xa9s for\xc3\xa7a recent, l'any 2000, i t\xc3\xa9 per objecte la dinamitzaci\xc3\xb3 tur\xc3\xadstica i comercial i la difusi\xc3\xb3 de les tradicions i el llegat cultural del Pont de Suert i de la seva \xc3\xa0rea d'influ\xc3\xa8ncia. \xc3\x89s una mostra de la vida a muntanya, protagonitzada pels antics oficis vinculats al m\xc3\xb3n rural i ramader, on es diferencien cinc sectors o \xc3\xa0rees tem\xc3\xa0tiques: la girella, producte estrella de la fira, i la Confraria de Sant Sebasti\xc3\xa0; els antics oficis, representatius de la vida a muntanya; el comer\xc3\xa7 local; la ramaderia i una \xc3\xa0rea d'exposicions, relacionades amb la hist\xc3\xb2ria del Pont de Suert.\n_START_SECTION_\nLa Girella\n_START_PARAGRAPH_\nLa girella \xc3\xa9s l'\xc3\xbanic embotit que utilitza el corder com a base de la seva elaboraci\xc3\xb3. Els seus or\xc3\xadgens es remunten al segle XV i conserva tot el regust de la cuina muntanyenca, ja que \xc3\xa9s tradicional de la zona pirinenca, i de la Ribagor\xc3\xa7a en particular. Antigament era un \xc3\xa0pat reservat per a les grans ocasions com els casaments o sumptuoses celebracions i, en el cas del Pont de Suert, plat per excel\xc2\xb7l\xc3\xa8ncia de la Confraria de Sant Sebasti\xc3\xa0, patr\xc3\xb3 del poble. Durant la fira es duu a terme una demostraci\xc3\xb3 en directe del proc\xc3\xa9s d'elaboraci\xc3\xb3 d'aquest producte i, posteriorment, s'ofereix una degustaci\xc3\xb3 gratu\xc3\xafta al p\xc3\xbablic visitant.\n_START_SECTION_\nCuriositats\n_START_PARAGRAPH_\nA la Fira hi s\xc3\xb3n presents diferents actuacions, entre les quals destaca el nomenament del Majoral dels Pirineus, que antigament era el pastor encarregat de custodiar el bestiar gros, especialment els bous i els cavalls. Aquest t\xc3\xadtol honor\xc3\xadfic recau anualment en un personatge que, simb\xc3\xb2licament, vetllar\xc3\xa0 pel manteniment, recuperaci\xc3\xb3 i dignificaci\xc3\xb3 de la forma de vida a muntanya."